सुंदरपुर में 192 एवं रामतीर्थ में 181 जोड़े बंधे परिणय सूत्र में
सूरजपुर | सर्व समाज द्वारा सामूहिक विवाह कार्यक्रम विकासखंड भैयाथान के ग्राम सुंदरपुर एवं रामानुजनगर के ग्राम रामतीर्थ में आयोजित किया गया। सुंदरपुर में 192 जोड़े तथा रामतीर्थ में 181 जोड़े परिणय सूत्र में बंधे।
सांसद कमलभान सिंह ने जिलेभर में सर्व समाज द्वारा आयोजित होने वाले सामूहिक विवाह की परिकल्पना तथा समाज में समरसता के प्रयास के लिए जिला प्रशासन की सराहना की। उन्होंने कहा कि कलेक्टर द्वारा अनुकरणीय पहल से जिले में निवासरत परिवारों को इससे फायदा प्राप्त हो रहा है। वर्तमान में महंगी शादी के कारण कई परिवार आर्थिक संकट से घिरते जा रहे हैं। इन सब चीजों पर नियंत्रण कर उसी पैसे का उपयोग परिवार के युवाओं को बेरोजगारी से मुक्ति दिलाने में सहायक सिद्ध होगा। भटगांव विधायक पारसनाथ राजवाड़े ने कहा कि हमें समाज में समरसता लाने के उदेश्य के साथ महंगी व खर्चीली विवाह व्यवस्था पर अंकुश लगाने का प्रयास करना चाहिए। जिला पंचायत अध्यक्ष अशोक जगते नेे नव दंपतियों को स्वच्छता व टायलेट का उपयोग कर स्वच्छ भारत मिशन में सहभागिता की शपथ दिलाई। कार्यक्रम को व्यापारी प्रकोष्ठ के संयोजक बाबूलाल गोयल, जिला पंचायत सदस्य विजयप्रताप सिंह, डाॅ. जेके सिंह, पूर्व जनपद अध्यक्ष संध्या सिंह, कलेक्टर जीआर चुरेंद्र ने भी संबोधित किया। इस दौरान छत्तीसगढ़ नाचा दल के प्रमुख बैद्यनाथ देशमुख व उनके कलाकारों द्वारा आयोजित रंगारंग छत्तीसगढ़ी प्रस्तुति नाच का लोगों ने आनंद लिया।
hin_Deva hin_Deva hin_Deva